Mi koji smo preživjeli povijesni je roman baziran na istinitim događajima i sudbini obitelji same autorice Georgije Hunter. Priča je to o poljskoj obitelji tijekom Drugog svjetskog rata koju su ratna zbivanja raselila po cijelome svijetu. Poljsko – židovsku obitelj Kurc pratimo od 1939. kada su još uvijek svi uvjereni da do rata neće zaista doći, pa sve do 1946. „Razmišlja kako je rat sve donedavno izgledao tako nestvarno. Neko vrijeme njezina obitelj je preživljavala i Halina je uvjeravala samu sebe da će se život vratiti u normalu. Ona će biti dobro. Njezina obitelj će biti dobro. Njezini roditelji preživjeli su i Prvi svjetski rat. Nakon nekog vremena vratit će te grozne karte što im je sudbina dodijelila natrag u špil i počet će ispočetka. Ali tada se sve oko nje počelo raspadati…“ Ratna stvarnost obitelj natjerava na nemoguće stvari i svi se trude pronaći svoj put do slobode u razorenome svijetu.
Utemeljen na nevjerojatnoj istinitoj priči koja seže od prijeratnih pariških džez-klubova sve do sumornih sibirskih gulaga i prati članove obitelji Kurc kao izbjeglice, zatočenike i borce, roman Mi koji smo preživjeli svjedoči o spoznaji da čak i u najmračnijim vremenima ljudski duh može pronaći način da preživi, pa čak i pobijedi.